Muti-moord: Tiener is R2 miljoen vir prostituut se kop aangebiedDesiree Murugan Foto: risingsunchatsworth.co.za WAARSKUWING: Die inhoud van die berig kan sensitiewe lesers ontstel ŉ 18-jarige tiener wat glo R2 miljoen aangebied is vir die kop van ŉ wit, Indiër- of bruin vrou, het Donderdag in die Durbanse streekshof skuldig gepleit dat hy ŉ prostituut onthoof het. Falakhe Khumalo se verklaring is in die hof voorgelees, waarna hy tot lewenslange tronkstraf gevonnis is vir sy rol in die moord op Desiree Murugan (37). Murugan se onthoofde liggaam is op 18 Augustus in ŉ stadion in Durban opgespoor. Haar kop is vyf dae later in Imfume aan die Suidkus opgespoor. Khumalo het in sy verklaring gesê sy broer het hom in Junie verlede jaar na Sivonkaliso Mbili, ŉ sangoma, geneem om behandeling vir ŉ seksueel oordraagbare siekte te ontvang. Hy beweer dat Mbili tydens die konsultasie aangebied het om hom R2 miljoen te betaal vir die kop van ŉ wit, Indiër- of bruin vrou. Khumalo het weer in Desember, nadat hy gesond geword het, Mbili besoek om moetie te kry om te voorkom dat die polisie hom en sy medepligtiges kan opspoor. Khumalo en sy drie medebeskuldigdes het Murugan op die aand van 17 Augustus na die Shallcross-stadion in Chatsworth gelok waar hy R100 betaal het vir seks en orale seks. “Een van die medebeskuldigdes het agter my met ŉ mes kom staan terwyl ons seks gehad het,” lui Khumalo se verklaring. “Sy het hom gesien. Ek het my hand oor haar mond gedruk sodat sy nie ŉ geluid kon maak nie.” Khumalo het gesê die medepligtige, wie se naam nie genoem mag word nie aangesien hy nog minderjarig is, het haar verskeie kere met die mes gesteek. Murugan se onthoofde liggaam het altesaam 195 steekwonde gehad. Volgens Khumalo het hulle die liggaam na ŉ ander gedeelte van die sportveld geneem, waarna die minderjarige ŉ bosveldmes uitgehaal en begin het om haar kop af te kap. Khumalo het by hom oorgeneem totdat hulle die kop van die liggaam verwyder het. Hulle het die kop na Mbili geneem. By Mbili se spreekkamer het hy ŉ mes, graaf en twee blikke uitgehaal. “Hy het gesê ek moet die oorledene se wimpers afsny en ek het dit gedoen. Mbili het daarna die kop met sy bosveldmes oopgesny, die brein en tong uitgehaal en dit in die twee blikke geplaas.” Mbili het sy assistent, Vusumuzi Gumede (30), beveel om die twee blikke agter sy huis te gaan begrawe. Khumalo het gesê hy is in hegtenis geneem voordat hy sy geld kon gaan haal. Die drie minderjarige medepligtiges verskyn Vrydag in dieselfde hof. Mbili en Gumede het onskuldig gepleit en hul borgtogverhoor gaan na verwagting op 22 September aangehoor word. Lees ook: Vyf in hof oor onthoofde liggaam Vermiste kop van moordslagoffer opgespoor Onthoofde lyk in Durban-stadion gevind